b'\n_START_ARTICLE_\nLiberijos ekonomika\n_START_PARAGRAPH_\nLiberijos ekonomika \xe2\x80\x93 Liberijos, valstyb\xc4\x97s Vakar\xc5\xb3 Afrikoje, Atlanto vandenyno pakrant\xc4\x97je, ekonomika.\n_START_SECTION_\n\xc5\xaakis\n_START_PARAGRAPH_\nLiberija \xe2\x80\x93 ekonomi\xc5\xa1kai silpna valstyb\xc4\x97. Svarbiausios \xc5\xabkio \xc5\xa1akos \xe2\x80\x93 kasyba ir bioprodukcinis \xc5\xabkis. 1990\xe2\x80\x931997 m. ir 2001\xe2\x80\x93 2003 m. pilietiniai karai neigiamai paveik\xc4\x97 Liberijos ekonomik\xc4\x85. 2003 m. BVP sudar\xc4\x97 0,38 mlrd. JAV doleri\xc5\xb3 (pagal perkamosios galios paritet\xc4\x85 \xe2\x80\x93 3,26 mlrd. JAV dol.), 2008 m. \xe2\x80\x93 1,5 mlrd. JAV doleri\xc5\xb3. BVP dalis 1 gyventojui 2003 m. \xe2\x80\x93 130 JAV doleri\xc5\xb3 (pagal perkamosios galios paritet\xc4\x85 \xe2\x80\x93 1000 JAV dol.), 2008 m. \xe2\x80\x93 500 JAV doleri\xc5\xb3. U\xc5\xbesienio skola \xe2\x80\x93 2,3 mlrd. JAV doleri\xc5\xb3 (2002 m.). Svarbiausia transporto \xc5\xa1aka \xe2\x80\x93 prekybinis laivynas.\n_START_SECTION_\nPramon\xc4\x97\n_START_PARAGRAPH_\nBomi Hilso, Nimbos, Mano Riverio ir Bong Rand\xc5\xbeo telkiniuose kasama gele\xc5\xbeies r\xc5\xabda. Deimantai (10 000 karat\xc5\xb3, 2004 m.) daugiausia gaunami Nimbos grafyst\xc4\x97s \xc5\xa1iaur\xc4\x97je ir Gbarpolu, Grand Kape Mounto, Lofos grafyst\xc4\x97se, netoli Siera Leon\xc4\x97s sienos. _NEWLINE_Dar kasamas auksas (20 kg, 2004 m.), baritas, kianitas. 2000 m. pagaminta 524 mln. kWh. elektros energijos. 62% elektros energijos pagamina \xc5\xa1ilumin\xc4\x97s elektrin\xc4\x97s, 38% \xe2\x80\x93 hidroelektrin\xc4\x97s; did\xc5\xbeiausia Mount Cofe hidroelektrin\xc4\x97 prie Sent Paulo up\xc4\x97s. _NEWLINE_Apdirbamoji pramon\xc4\x97 menka; daugiausia perdirbamas lateksas ir palmi\xc5\xb3 aliejus. Yra nedideli\xc5\xb3 naftos perdirbimo, statybini\xc5\xb3 med\xc5\xbeiag\xc5\xb3 (cementas), medienos apdirbimo, chemijos (muilas), siuvimo, avalyn\xc4\x97s (daugiausia gumin\xc4\x97s), maisto (g\xc4\x97rim\xc5\xb3) pramon\xc4\x97s \xc4\xafmoni\xc5\xb3. Pramon\xc4\x97 daugiausia sutelkta Monrovijoje.\n_START_SECTION_\nBioprodukcinis \xc5\xabkis\n_START_PARAGRAPH_\n\xc5\xbdem\xc4\x97s \xc5\xabkio naudmenos u\xc5\xbeima apie 27% Liberijos teritorijos, i\xc5\xa1 j\xc5\xb3 ariamoji \xc5\xbeem\xc4\x97 apie 15%. Vyrauja nedideli, 3 ha ploto \xc5\xabkiai. Eksportui plantacijose ir ma\xc5\xbeuose \xc5\xabkiuose auginami kau\xc4\x8diukmed\xc5\xbeiai, kavamed\xc5\xbeiai, kakavmed\xc5\xbeiai, alyvpalm\xc4\x97s. Dar auginami maniokai, dioskor\xc4\x97jos, batatai, bananai, ry\xc5\xbeiai, cukranendr\xc4\x97s. _NEWLINE_Veisiami galvijai, kiaul\xc4\x97s, avys, o\xc5\xbekos; gyvulininkyst\xc4\x99 pl\xc4\x97toti trukdo mus\xc4\x97 c\xc4\x97c\xc4\x97. _NEWLINE_Kertamas mi\xc5\xa1kas; 2003 m. paruo\xc5\xa1ta 5,7 mln. m\xc2\xb3 medienos. \xc5\xbdvejyba; 2002 m. sugauta 11 500 t \xc5\xbeuv\xc5\xb3 ir kit\xc5\xb3 j\xc5\xabr\xc5\xb3 gyv\xc5\xabn\xc5\xb3, daugiausia j\xc5\xabr\xc5\xb3 lie\xc5\xbeuvi\xc5\xb3, omar\xc5\xb3, v\xc4\x97\xc5\xbei\xc5\xb3, kreve\xc4\x8di\xc5\xb3, krab\xc5\xb3.\n_START_SECTION_\nBankai\n_START_PARAGRAPH_\n2007 m. veik\xc4\x97 Liberijos centrinis bankas, \xc4\xafkurtas 1999 m. vietoje Liberijos nacionalinio banko, b\xc5\xabstin\xc4\x97 Monrovijoje) ir 5 komerciniai bankai (visi Monrovijoje, i\xc5\xa1 j\xc5\xb3 vienas Italijos, vienas Nigerijos kapitalo). _NEWLINE_Liberijos piniginis vienetas \xe2\x80\x93 Liberijos doleris, lygus 100 cent\xc5\xb3, \xc4\xafvestas 1847 m., 1907 m. pakeistas Vakar\xc5\xb3 Afrikos svaru, 1943 m. JAV doleriu, 1960 m. v\xc4\x97l \xc4\xafvestas.\n_START_SECTION_\nU\xc5\xbesienio prekyba\n_START_PARAGRAPH_\nU\xc5\xbesienio prekybos balansas neigiamas. 2004 m. eksportuota preki\xc5\xb3 u\xc5\xbe 910 mln., importuota u\xc5\xbe 484 mln. JAV doleri\xc5\xb3. 2006 m. eksportas siek\xc4\x97 1,2 mlrd. JAV doleri\xc5\xb3, importas \xe2\x80\x93 7,14 mlrd. JAV doleri\xc5\xb3._NEWLINE_Eksportuojama daugiausia kau\xc4\x8diukas (41,5% viso eksporto, 2003 m.), mediena, kakavos pupel\xc4\x97s, gele\xc5\xbeies r\xc5\xabda, importuojami maisto produktai, gyvuliai, ry\xc5\xbeiai, nafta (17% viso importo, 2004 m.), ma\xc5\xa1inos, transporto \xc4\xafranga, plataus vartojimo prek\xc4\x97s. Daugiausia preki\xc5\xb3 eksportuojama \xc4\xaf Vokietij\xc4\x85 (43,2% viso eksporto), Lenkij\xc4\x85, Graikij\xc4\x85, JAV, importuojama i\xc5\xa1 Piet\xc5\xb3 Kor\xc4\x97jos (39,2% viso importo), Japonijos, Singap\xc5\xabro, Vokietijos (2003 m.). Lietuva 2005 m. \xc4\xaf Liberij\xc4\x85 eksportavo preki\xc5\xb3 u\xc5\xbe 30,1 mln. Lt, importavo i\xc5\xa1 jos preki\xc5\xb3 u\xc5\xbe 6,4 mln. Lt.\n_START_SECTION_\nTurizmas\n_START_PARAGRAPH_\nTurizmas i\xc5\xa1pl\xc4\x97totas menkai. Labiausiai turist\xc5\xb3 lankomi papl\xc5\xabdimiai netoli Monrovijos ir Robertsporto, Kpatavi kriokliai (Zor Creeko up\xc4\x97je), Kendejos skansenas.'